飛鴻亭
作者：李昭玘
朝代：宋

paragraphs: 平野浩空闊，危甍兀岧嶢。
臘盡風日好，春回冰雪消。
朱弦試揮手，度響何翛翛。
此意復誰共，古人今寂寥。
眷彼澤中鴻，欻起如回飆。
悠然薄天末，去去不可招。
愧無雙羽翰，萬里同飄颻。
人生本蕭散，知慮勞煎燒。
恈恈覘聲利，傴僂隨紛囂。
安知出世間，造適皆逍遥。
帝鄉果何在，久願追松喬。
行歌歸去來，五斗空折腰。